એક મોટી, બંધ કારખાના જેવી જગ્યા, જ્યાં થોડી થોડી જગ્યાએ મોટા ખાલી પીપ પડેલા છે, તો ક્યાંક મોટા મોટા બોક્સ મુકેલા પડ્યા છે ! અજવાળું તો બસ નામનું જ આવે છે, એમ કહો તો ચાલે ! જ્યાંને ત્યાં કરોળિયાના જાળ બાઝેલાં છે અને દીવાલો પર તો ગરોળી, વંદાઓનો ડેરો જ સમજો ! થોડોક વેરવિખેર કાટમાળ અને ભંગાર ચીજો પડેલી છે. બંધ કારખાના ના ખૂણાઓમાં પોતાનો સંસાર માંડીને રહેતા અને આમતેમ ઉડાઉડ કરતા કબૂતરોની પાંખોના ફાફડાટ થી કારખાનામાં પડતા પડઘાથી અર્જુન સહેજ ડરીને જાગી જાય છે !